
     तेलुगु मूल- श्रीराम शर्मा		
अनुवाद- काव्य शिरोमणि डॉ. निर्मला देवी चिट्टिल्ला
“वेंटिलेटरका इंतजाम करें?” डॉक्टर ने दुबारा पूछा|
“उन की हालत आप से छुपी नहीं है| देख ही रहे हो न! आप को मैं ने साफ़-साफ़ बता दिया है| बस चार-पाँच दिनऔर! ज्यादा नहीं…”
यह सब सुनते ही आँखें बरस पड़ीं| अपने को संभालतेहुए मैंने डॉक्टर से कहा-  “वेंटिलेटरपर रखने से उनकी हालत में थोड़ा बहुत सुधार हो सकेगा न!”
 “बेटा! तुम्हारा पिता मेरा दोस्त भी है न! वह मेरे लिए भी प्रिय है| जितना तुम उसे चाहते हो उतना ही मैं भी| वेंटिलेटर पर रखने से दो चार दिन और....लेकिन...” डॉक्टर का गला भी रुंध गया|अपने को संभाल ने के लिए थोड़ा रुके....
“डॉक्टर साहब पैसे की चिंता मत कीजिए| जितना भी खर्च हो...” मेरी बात को बीच में काटते हुए उन्होंने मेरे कंघे पर हाथ रखा, फिर चुपचापअपने कमरे में चले गए|
लिवर कैंसर| दो महीने से मेरे पिताजी अस्पताल में हैं| तब तक बहुतदेर हो चुकी थी| थर्ड स्टेज| हालत बिगड़ चुकी थी|
डॉक्टरों ने जवाब दे दिया|
चार दिन से पिताजी ऐ.सी यू. में हैं| बीच-बीच में हम अंदरजाकरउन्हेंदेख आ रहे हैं| बाकी का पूरासमयऐ.सी.यू के बाहर ही|
पिताजी अकेले ही अंदर... |बचपन में मैं हमेशा पिताजी के साथ ही रहता था|
लेकिन अब...
यदि कोई ऐ.सी.यू के कमरे से बाहर निकलता तो पूछ बैठता “अब वे कैसे हैं?” “आप परेशान मत होइए| डॉक्टर साहब हैं न! वे सब संभाल लेंगे|…..”
इन चार दिनों में यही कहा-सुनी की आदत हो गई|
*		*		* 
“यदि ऐ.सी.यू में वेंटिलेटर पर रखा जाए तो तुम्हारे पिता को अकेले ही छोड़ना पड़ेगा|” डॉक्टर वंशी ने कहा|
डॉक्टर वंशी, इस बड़े से शहर में खुद का अस्पताल चला रहे हैं| बड़े नामी डॉक्टर हैं| पिताजी के दोस्त भी हैं| पिताजी कृषक हैं| दोनों दोस्त अपने- अपने तरीके से समाज की सेवा कर रहे हैं| दोनों ही प्राण दाता हैं|एक किसान बन कर लोगों का पेट भरते हैं तो दूसरे चिकित्सक बन कर उन के स्वास्थ्य की रक्षा कर रहे हैं| डॉक्टर वंशी पिताजी से बहुत अनुराग रखते हैं, इसीलिए तो आज उनका इतना खयाल रख रहे हैं|
क्लियर मेडिकल केसे| कुछ भी करें फायदा न होगा|  वेंटिलेटर पर न रखें और वार्ड में शिफ्ट करें तो ज्यादा बेहतर होगा| ये चार-पाँच दिन आप सब लोग उन के नज़दीक रह सकेंगे| उन्हें भी खुशी होगी| इस अंतिम समय में वह तुम सब के साथ, तुम लोगों के बीच रह पाएगा|वेंटिलेटर पर रखेंतो.... अकेले... दिन गिनते हुए....दुखी रहेगा... यहाँ यदि आप सब उसके साथ रहें तो बचे हुए इन चंद दिनों में....शायद उसे खुशी मिले| सोच लो... आप सब मिलकर कोई राय लो ....मेरे कंधे पर हाथ डालते हुए डॉक्टर वंशी ने कहा|
हम सभी उस समय वहीं थे| उन की हालत से सब परिचित ही थे| लेकिन क्या करें| कुछ समझ में नहीं आ रहा था| मैं ने अपनी बड़ी बहन और छोटे भाई से इस विषय पर बात की| वे मुझे से ज्यादा दुखी हैं|
“तुम्हीं बताओ| क्या करें| हमें कुछ समझ में नहीं आ रहा है| राम, तुम ही निर्णय लो|” दीदी ने लाचारी व्यक्त की|
“यदि वेंटिलेटर पर रखा जाए तो अकेले ही उस कमरे में घुट-घुट कर रहना होगा| ऐसे हों तो भी ज्यादासे ज्यादा दो-चार दिन और| अगर रूम में ले आएं तो हम सब उन के साथ रह सकेंगे| उन्हें देख सकेंगे….”कहते-कहते गला भर आया|
“बस चार-पाँच दिन और| आखिर के बचे हुए दिन|” यही सोच मुझे दुख पहुँचा रही है|
“बस चार-पाँच दिन! वे हम से सदा के लिए दूर हो जाएंगे! पिताजी से हमारा नाता टूट जाएगा?”- दीदी और छोटा भाई आँखों में पानी भरते हुए मेरी ओर देखने लगे|
मैं आगे बढ़ा| “ठीक है डॉक्टर! वेंटिलेटर हटा दीजिए| रूम में शिफ्ट कर दीजिए| बचे हुए चंद दिन हम अपने पिताजीकेसाथ उन्हें जी भर देखते हुए बिताएंगे|” आँसू पोंछकर अपने आप को संभालते हुए अपना फैसला सुनाया|उन के कंघे पर सर रखकर रो पड़ा|
उन्हेंने मेरी पीठ सहलाते हुए कहा- “आखिर करें क्या! और कोई चारा नहीं है| तुम ने सही फैसला लिया है| हम अपने सगी-संबंधियों के बंधनों को तोड़ कर जी नहीं सकते| परंतु कभी-कभी ऐसा ही करना पड़ता है|”
उस समय वे डॉक्टर नहीं बल्कि साधारण आदमी-सा प्रतीत हुआ| लगने लगा कि वही हमारा सच्चा हितैषी है|
“कुछ फारमेलिटीज़ पूरे करने हैं| तुम कुछ कागज़ातों पर अपनी दस्तखत कर दो| जल्द ही उन्हें रूम में शिफ्ट कर दिया जाएगा|” डॉक्टर वंशी ने कहा|
“पिताजी को रूम में शिफ्ट कर रहे हैं हम सब उन्हीं के पास रहेंगे”- मैं ने अपने भाई और बहन से कह दिया|कहते-कहते मेरे पैर काँप उठे| वहीं पास के बैंच पर बैठ गया| मैं पिताजी के साथ बिताए उन दिनों की यादेंमेरा पीछा करने लगीं|
*		*		*
“ पिताजी! यात्रा में कोई परेशानी तो नहीं हुई न! माँ, दीदी और भाई सब कुशल तो हैं न!” दो महीनों के बाद पिताजी से मिलने की खुशी और आतुरता व्यक्त करते हुए मैं ने पूछा|
घर से बहुत दूर है,पर अच्छा कॉलेज है, इसीलिए पिताजी ने मुझे राजस्थान के इस कॉलेज में भर्ती करवाया था| हर सेमिस्टर के बाद, छः महीनों में एक बार घर आ जाया करता था| कभी-कभार पिताजी भी मुझसे मिलने आ जाया करते थे|
“सब बढ़िया हैं| तुम्हारी पढ़ाई अच्छी चल रही है न! कोई दिक्कत या परेशानी तो नहीं है न! ये ले तुम्हारी माँ ने तुम्हारे लिए यह सब भेजा है”-अरिसलु( मिठाई), चक्रालु ( नमकीन) हाथ में देते हुए पिताजीने कहा|
पिताजी को देखते ही मेरी जान में जान आ गई| इंजीनियरिंग पढ़ाई के कारण घर से दूर रहना पड़ा| मन में हमेशा इस बात का दुख रहा कि घर से दूर रह कर मैं बहुत कुछ खो रहा हूँ|
“जब मैं कमाने लगूँगा, तब मैं इन सब की देखभाल अच्छी तरह से करूँगा|”- हमेशा मन में यही सोचता रहता|
दो दिन पिताजी मेरे ही साथ थे| दोनों बहुत घूम चुके थे| जब वे जानेलगेतो मैं ने उन से कहा-
“दो दिन और रुक जाइए न पिताजी!”
“नहीं बेटा! घर पर माँ बच्चों के साथ अकेली ही है,मेरा इंतज़ार कर रही होगी| खेती का काम भी तो है| आज के लिए रेल का टिकट भी कट चुका है”- पिताजी ने समझाते हुए कहा|
और दो चार दिन यहीं रुक जाते तो कितना अच्छा होता, कुछ दिन और सारा शहर घूम आते- मैं मन ही मन सोचने लगा|
“अपना खयाल रखना राम!” पिताजी रेल के डिब्बे में से हाथ हिलाते हुए कहा| उस दिन पिताजी ने मुझे जिस नज़र से देखा, वह आज तक मैं भूल नहीं सकता|
आज भी वह याद ताज़ा है| मेरी आँखों के सामने वह दृश्य घूमने लगता है| पिताजी की वह नज़र, उनकी आँखों में वह पीड़ा, मेरे प्रति वह प्रेम आज भी महसूस कर सकता हूँ|
जब भी मैं अपने पिताजी को देखता हूँ तो लगता है कि कोई भी पिता अपनी भावनाएँ व्यक्त नहीं करता| मन में ही छुपा कर रखता है|
रेल निकल पड़ी|
अकेलापन महसूस हुआ, आँखों से आँसू निकले, गालों को भिगो गए|
तब भी वही भावना कि मैं अकेला हो गया हूँ और अब भी, जब कि पिताजी हमें छोड़कर हमेशा-हमेशा के लिए जा रहे हैं,अब भी ठीक वैसा ही महसूस होने लगा है|
* 			* 		*

इंजीनियरिंग की पढ़ाई पूरी होते ही हैदराबाद में ही एक नामीमल्टी नेशनल कंपनी में अच्छी तनख्वा पर नौकरी मिल गई| एक साल के अंदर ही उस कंपनी की तरफ से मुझे विदेश भेजा गया|वह एक साल के लिए ही था,लेकिन मेरीकुशलता देख उन्होंंने दो साल और बढ़ा दिए| दीदी की शादी, छोटेभाई की पढ़ाई, इन सब का खर्चा उठाने में मैं ने पिताजी का हाथ बटाया,इसलिए घर से दूर विदेश में रहने के बावजूद मन में एक प्रकार का सुकून हुआ करता था|
माता-पिता के द्वारा तैय की गई लड़की से ही मेरी शादी हुई|एक साल बाद ‘राजा’ पैदा हुआ| माता-पिताकी तीव्र इच्छाथी कि पोते के साथ हँसी-खुशीवक्तबिताएँ| अपने हाथों से सभी रस्म-विवाज संपन्न करें| लेकिन काम के चक्कर में पड़ कर मैं उन की यह छोटी सी इच्छा भी पूरीन कर सका|
कुछ दिनों बाद दस दिन की छुट्टी लेकर घर आया|
घर में कदम रखते ही मैं ने माफी माँगते हुए कहा- “सोचा कि संक्रांति के त्योहार पर आऊँ, पर छुट्टी नहीं मिली|”
माँ मेरी विवशता समझ गई| मुझे सफाई देते देख उन की आँखें नम हुईं|
“आप लोग तो यहाँ से निकलने वाले नहीं हो| हमेशा खेती का काम,भाई-बंधुओं के चक्कर में उलझे रहते हो| मुझे वहाँ काम से फुरसत नहीं मिलती| आप के बिना मेरा मन वहाँनहीं लगता| बस दो साल और”- मैंने पिताजी से कहा|
वे दस दिन बड़ी खुशी के साथ बीते| माँ के हाथ का खाना अमृत समान लगता| मैं बड़े चाव से खाता| दाल, कड़ी, गोंगूर चटनी,बैंगन की सब्जी, नारियल की चटनी, मिठाइयाँ सब मेरी पसंद की चीजें जी भर खाने लगा|
उन्हें छोड़े जानेका वह वक्त आ ही गया| मैंने सब के लिए उपहार, नए कपड़े खरीदे|
“अपना खयाल रखना| डॉक्टर के पास जाते रहना”- हिदाततें देतेहुए मैं चल पड़ा|लेकिन मेरा मन यहीं, अपने गाँव में ही, अपनों के बीच ही रह गया|
पिताजी हमें विदा करने हवाई अड्डे तक आए| पिताजीने आँखों में आँसू भरते हुए कहा-“कुछ दिन और रुक जाते राम! पता नहीं फिर कब तुम्हें छुट्टी मिले| कब देखने का मौका मिले|”
एक साल बीत गया|
एक दिन अचानक पिताजी का फोन आया –“पानी लाते समय माँ का पैर फिसल गया और वह गिर गई| कमर के पास की हड्डी टूट गयी| बडे अस्पताल में भर्ती करवाया है, आपरेशन करा रहे हैं|”
मैं हताश हुआ| मैं एक जगह पर स्थिर बैठ न सका|आँसू भर आने के कारण सामने की चीजें धुंधली दिखने लगीं|
मेरी पत्नी कुसुमा कहने लगी- “पता नहीं सिया-राम की जोड़ी जैसी माँ और बाबूजी की जोड़ी को किस की नज़र लग गई| हमें जल्दी निकलना है| चलो|”
अस्पताल का दृश्य मेरी आँखों के सामने तिरने लगा| मेरा तो जी घबराने लगा|
कुसुमा ने ही टिकट बुक करवाए|हैदराबाद में पहुँचते ही हम सीधे अस्पताल गए| सभी हमारी राह देख रहे थे|
पिताजी, दीदी और भाई मुझे देखते ही,मुझ से लिपट कर रो पड़े|
मेरी समझ में कुछ नहींआ रहा था| पिताजीकुछ बोल तो नहीं रहे थे, पर उनकी आँखें कह रही थी कि कुछ अनहोनी हो गई है|
“माँ …माँ.... अब नहीं रही| हम सब को छोड़ कर चली गई|”- पिताजी ने मेरे कंधे पर सर रखते हुए कहा|
मैं अवाक रह गया| सपने में भी न सोचा था कि ऐसा होगा|
“चार दिन पहले की ही तो बात  थी| माँ बहुत खुश थी| हम सब के साथ खुशी से बातें भी कर रही थी| पानी भर कर लाने ही वाली थी कि फिसल कर गिर पड़ी|रक्तचाप और मधुमेह की मात्रा अधिक हो गई, जिससे आपरेशन के वक्त हार्ट अटाक हुआ था| डॉक्टरों ने पूरी कोशिश की थी..पर...” कहते-कहते भाई रो पड़ा|
“तुम तो पहुँचने ही वाले थे, यदि उसी समय बताएं, तो पता नहीं तुम पर क्या बीतती| इसलिए नहीं बताया था तुम्हें” दीदी ने आँसू पोंछते हुए कहा|
मेरा मन पसीज गया|
माँ से आखरी बार न मिल सका| न उन से बात कर सका| अंतिम क्षणों में उनके पास रह सका|
यदि चार दिन पहले आता तो शायद माँ से अंतिम बार बात कर पाता| माँ का निर्जीवशरीर घर पर लाया गया| माँ के सर के पास दिया जलाया गया| हवा के कारण वह बुझ न जाए, मैंने अपने हथेली की ओट दी और देर तक ऐसा ही बैठा रह गया|माँ की यादों में खो गया|
माँ, जहाँ भी हो माँ, माँ ही होती है| माँ इस धरती पर उतरी देवी है| उसने कितने जतन से, प्यार से हमें पाला है| बच्चों को पालने की यह कला हर माँ को अनायास ही आ जाती है| उसके लिए किताबें पढ़ने की जरूरत नहीं पड़ती| गूगल में, अंतर्जाल में खोजने की आवश्यकता नहीं है| माँ ज्ञान का दीपक है| उन दीपक का रक्षक होता है पिता| मेरी माँ वैसे ही ज्ञान का की ज्योति फैलाने वाली है|  विश्वविद्याल का पढ़ा भी, ज्ञान में उस की बराबरी न कर सकेगा|
माँ, हर त्योहार को खुशी और उल्लस से मनाते हुए हमारे जीवन में संस्कृति और सभ्यता की सीख भरती थी| माँ के हाथ का खाना अमृत के बराबर था| हर शुक्रवार को माँ रेशमी साड़ी पहन कर पूजा करती तो साक्षात्‍ लक्ष्मी का अवतार लगती| मैं उन की आँचल से अपना मुँह पोंछने लगता तो दादी नारज़ होती,‘पगला कहीं का’ कह कर मुझे डॉटती| माँ की यादें मन में उमड़ने लगीं|
जब मैं होस्टल में रहता था, माँ अनेक प्रकार की खाद्य सामग्री भेजती| माँ के हाथ के बने नमकीन, मिठाइयाँ खाते हुए उसकी ममता को याद करता था| मेरी माँ सचमुच ममता की देवी थी| उसने खुद अनेक दुख झेले, पर उनकी परछाई तक हम पर गिरने नहीं दिया|
हाथों पर ठंड़ा स्पर्श पा कर मैं इस दुनिया में आया| दिए के बिल्कुल पास रखने के कारण मेरी हथेली में छाले पड़ गए,जली हुई हथेलियों पर दीदी बर्नाल लगा रही थी|
“बड़ी किस्मत वाली है| सुहागन ही चली गई|”- घर आए हुए लोग आपस में बात कर रहे थे|गीले कपड़ों में माँ की अंतिम प्रदक्षा की| बचपन में मैं माँ के इर्द-गिर्द ही घूमा करता था| ऐसे ही माँ से जुड़ी हुई अनेक बातें याद आयीं| मन भर आया|
घर का बड़ा लड़का होने के नाते सभी कार्य मैं ने पूरे किए|अपना दाइत्व निभाया| वापिस न्यूयार्क रवाना हुआ| उस दिन पिताजी मेरे पास आए|बड़े प्यार से कंधे पर हाथ फेरते हुए कहा- “राम! दो-चार दिन और रुक जाओ बेटा! ...उन की बात पूरी ही न हुई...आँखें बरस पड़ी| पहली बार मैंने पिताजी को इस स्थिति में देखा| गला भर आया| मैं पिताजी से लिपट पड़ा|
लेकिन हर व्यक्ति को समय की माँग के अनुसार काम करना ही होता है| मैं पिताजी के साथ चार दिन भी बिता न पाया| जिस कंपनी की वजह से आज मैं इस स्थिति में हूँ उस का भी तो ऋण चुकाना है, मेरे कारण उसे किसी भी प्रकार की हानि नहीं होनी चाहिए| इस की जिम्मेदारी भी मुझी पर है|
हम सब वक्त के हाथ की कठपुतलियाँ हैं| मैं ने पिताजी से वही बात कही| पिताजी को भी अपने साथ अमेरिका आ जाने की प्रार्थना की| अपना घर, खेत, गाँव छोड़करआने के लिए पिताजी तैयार नहीं हुए| अकेलेपन की पीड़ा को मन ही मन छुपाए, बाहर से मुस्कुरा दिए|
*			*			*

अस्पताल में हम सब  पिताजी के पास ही बैठे रहे| पिताजी हम सब को देख कर खुश हुए| सब से बात करने लगे| उन के मुख पर एक अजीब सी प्रसन्नता थी, हम से जुदा होने का गम या चिंता उन्हें बिल्कुल ही नहीं थी| सभी भाई-बंधु, मित्र उन से मिलने आने लगे| पिताजी उन सब से मिल कर प्रसन्नचित्त हुए|
“मैं अपनी स्थिति जानता हूँ| बचे हुए ‘ये चार दिन’ आप सब के साथ रहने से   मुझे खुशी हो रही है|‘मैं अकेला नहीं हूँ’ इस बात का संतोष है|”पिताजी ने संतुष्टि व्यक्त की|
पिताजी सदा ही अपने पास एक लिफाफा रखा करते थे| जब ऐ.सी.यू थे तब भी उसे अपने सिरहाने ही रखा था| दीदी को इशारे से अपने पास बुला कर लिफाफा मँगवाया|पिताजी ने वह लिफाफा मेरे हाथ में थमाते हुए मेरी कलाई पकड़ी|एक अलौकिक अनुभूति की प्राप्ति हुई| लग रहा था कि पिताजी का कोई भाव, संदेश मेरे अंदर संचार हो रहा है| पिताजी ऐसे ही मेरी कलई पड़कर रह गए| धीरे-धीरे मुझे लगने लगा कि उन के हाथ ठंड़े पड़ रहे हैं, और भी ठंड़े|…..
पिताजीहम सब को छोड़ कर चले गए| हम सब उन से लिपट कर रो पड़े|
*		*		* 
मैं न्यूयार्क वापस जाने की तैयारी करने लगा| पिताजी ने अपने आखरी क्षणों मुझे जो सौगात दी थी वह मेरेलिए बहुत ही अनमोल था|उस लिफाफेमें आखिर क्या है? पिताजी मुझ से क्या कहना चाहते थे? मन में आसक्ति बढ़ी| उसे खोलकर देखा| भगवान का चित्र, उस के साथ ही मेरी शादी के समय खिंचवाया गया फोटो| पूरा परिवार था उसमें|
उस के साथ पिताजी का लिखा हुए एक छोटा-सा पत्र भी था| “यह फोटो मुझे बहुत प्रिय है| जिस तरह इस फोटो में सब एक साथ हैं, उसी तरह सब लोग हमेशा मिल-जुल कर रहें| यही मेरी चाहत है|”
पिताजी हर समय यही फोटो अपने सिरहाने रखकर देखा करते थे| सब को लगाता था कि वे किसी देवी-देवता का चित्रदेख रहे हैं|लेकिन किसी ने इस बात पर गौर भी नहीं किया था कि आखिर वे अपने परिवार का फोटो ही देख रहे हैं| अब जब मालूम हुआ कि वे अपने परिवार का फोटो देख रहे हैं तब पता चला कि पिताजी अपने परिवार को कितना महत्व देते थे| वे अपने सगे-संबधियों को एक साथ मिल-जुल कर रहने की इच्छा रखते थे| पत्र पढ़ने के बाद लगा कि उस फोटो के जरिए पिताजी मुझे यही संदेश देना चाहते हैं कि मैं परिवार की एकता को बचाए रखूँ| मैंने फोटो पर श्रद्धा भरी दृष्टि डाली| ऐसा लगा कि मानो पिताजी मेरी तरफ देख कर मुस्कुराकर बोल रहे हों कि बेटा! यही मेरी चाहत है| समझ गए हो न!
अपने पेशे से चाहे मैं पूरब में रहूँ या पश्चिम में, पर मेरायहीकर्तव्य है कि मैं अपने परिवारको सदा एक साथ रखूँ|
मैं ने दृढ़ संकल्प लिया कि पिताजी यह आखरी इच्छा पूरी करने की जिम्मेदारी मुझ पर है| मेरा यह निर्णय अटल है| इस में कोई बदलाव नहीं होगा| पिताजी के प्रेम और अनुराग को स्मरण करते ही मेरी आँखों में प्रेम और श्रद्धा के आँसू उमड़ पड़े|


